苏辙
次韵子瞻送千乘千能
少年食糠核，吐去愿一官。
躬耕遇敛获，不知以为欢。
谓言一飞翔，要胜终屈蟠。
朝廷未遑入，江海失所安。
多忧变华发，照影惭双鸾。
恩従万里归，独喜大节完。
日食太仓米，箧中有余纨。
奇穷不当尔，自信处此难。
长女闻孀居，将食泪滴盘。
老妻饱忧患，悲吒摧心肝。
西飞问黄鹄，谁当救饥寒。
二子怜我老，辇致心一宽。
别久得会合，喜极成辛酸。
忽闻倚门望，有书惊岁阑。
深情见缓急，欲报非琅玕。
劝尔勤孝友，慎毋慕衣冠。
渊渟自成井，放泻当生澜。
岂有白雪驹，举足无和銮。